Historia di e Faro di California na Hudishibana, Aruba 


Na aña 1910 un diseñador y arkitecto 
Frances a diseña e interesante diseño 
di e faro di concret di California na 
Aruba cu ta keda na Hudishibana. 
Construccion a cuminsa na aña 1914 y 
a tuma dos aña pa termina. Nan a usa 
blokki di piedra grandi cu tabatin rond 
' di e area y tambe kalki y cement y e 
= toke final di e parti conico, blancha 
blanco mescla cu aloe, kalki y colorido. 
E punto mas halto di e faro ta 100 pia 
y e punto aki tabata traha di metal cu 
nan tabata kier pa asina e top lombra 
ora cu e solo dal su briyo riba e 
paisahe. 





E faro a wordo traha riba un pida tereno plat entre 1914 y 1916 yama Hudishibana, 
un nomber di Indjan. E construccion tabata bou direccion di personanan di Hulanda 
y Corsou. Entre otro, Cola de Bruyn (Carpinte); Cola van Leeuwen (Metsla) y Victor 
Wawoe (Metsla). Tambe a bin acerca, Johannes (Janchi) Wolff. Pa e lus a encarga 
un lampi di gas na Francia, pero debi na e Di Prome Guera Mundial, a tarda hopi pa 
entrega esaki. E compania cu mester a entrega tabata “Barbier, Benard € Turenne” 
(Parijs; Dessin No. 151032, Phare d'Aruba N.W. Punt - Ensemble). Cu e entrego 
aki e sistema mester a permiti cu e lus por wordo gedraai door di un pomp manual 
di combestibel. E draaimento di e lus a bira uno hopi ingenio. Asina e lus por a 
duna bastante claridad henter anochi. Tambe mainta e cuidado di e faro por a bin 
controla e funcionamento di e lus. Na aña 1918 e lus a bira operacional pa prome 
bes na e faro di trinta meter halto. Seis bes pa minuut un señal di lus cu 
intermedio di dies seconde. E prome cuidado di e faro tabata Jacob Jacobs di 
Corsou. El a siña hopi for di e faro di Klein Corsou. 


Dia 3 di januari 1921 e director suplente di Obranan Publico a skirbi un carta na e 
gezaghebber: “Mi ta tuma e oportunidad aki pa informa cu e cuidado di e faro nobo 
na e parti noordwest di Aruba, J. L. Jacobs cu e viahe aki ta bay. Algun necesidad 
manera combestibel, swavel, alcohol, parafina, glicerina, dos evaporador, un 
hempchi, un stoffer, un prullenbak, dos bateria, un sambechi, cinco meter di 
catuna, un habon, acido hidroclorico, y algun solder, cu mi a bisa Sr. Jacobs cu e 
mester pa eherce su trabou. 


Archivo Nacional ta warda un 
reportahe skirbi na man di Jacobs di e 
luna di april di e aña ey. “E aparato di 
lus, di orario, mashin di rotacion, e 
faro y edificio ta na ordo. E lus a draai 
bon y duna bon claridad. Tin un 
scarcedad di awa, pasobra e regenbak 
no tin awa. Aruba 1 di mei 1921, e 
cuidado di e faro, J. L. Jacobs” E PS 
cuidadonan di e faro ta traha warda. E 
cas di cuidado na parti west zuidwest (= , 
di e faro cu tabata pertenece na e faro tabata un edificio =" pa dos biba. Na 
parti zuid tabatin un trapi largo pa e direccion di e cas. E cas aki a wordo converti 
den un edificio grandi. E faro tambe a wordo converti den un contexto historico cu 
e rampa di SS California den un navigacion intensivo for di e tempo bon di e 
refinerianan. E faro aki tambe tabata pertenece na banda di e reconocemento di 
Aruba. 





E faro aki a cende un lampi den un linea di aproximadamente trinta meter. E 
construccion di stal pa e lampi, spielnan tabatin mas o menos cincuenta pia halto. 
Den e periodo di 1965-1970 tabata usa gas acetylin y entre 1969-1970 a cambia pa 
coriente pa e lampi, unda a modernisa e mecanismo. Na e parti abou na e trapi tin 
algun coneccionnan di e botternan di gas di e tempo cu tabata usa gas acetylin. 


E nomber di e faro a bini di un barco di palo cu yama SS California cu a naufraga y 
sink y ta drumi den fondo di lama na 40 pia di awa cerca di tera. Rondona di e faro 
ta hopi interesante y yena cu paisahe di piedra, duinnan di santo blanco cu ta hopi 
popular pa hobennan bay surf rond di e faro. E ta hopi pret y popular cu bo mester 
djis tin un carson fuerte of jeans y bin abou di e duinnan con cu bo kier. E faro di 
Aruba ta un di e bistanan di mas interesante riba e isla. E ta keda cerca di e beach 
di Arashi. 


E faro a wordo traha pa avisa barconan 
cu nan ta cerca di e costa di Caribe, e 
monumento aki ta duna bo un bista den 
e historia y un di e bistanan mas 
atractivo di e beyesa di nos isla. E faro 
ta para eynan como un simbolo di e 
ruina di e barco di stoom yama S.S. 
California cu a naufraga den mei anochi 
di 23 di September 1891 na e costa 
noordwest di Aruba. For di e tempo ey 
ta para den e olanan di lama. E barco 
aki tabatin e custumber di trece fruta 
for di Sur America pa Aruba. E biaha aki 
e tabata bini for di Liverpool yen di mercancia manera paña, provisionnan y 

muebles.. E anochi ey e tripulacion tabatin un fiesta grandi abordo, y nan tabata 
mas preocupa riba e carga di e barco y tabata benta carga di e barco den lama pa 
asina nan por bende nan na Playa, por lo menos asina nan a conta. Otro storia ta 
bisa cu e motibo tabata pa e barco no sink. Segun esakinan tabata spula na tera, 
nan tabata wordo piki door di localnan pa ser bendi den Mercado. 


Dos agente policial for di Corsou a wordo yama pa Aruba pa bin preveni e localnan 
sigui piki e articulonan cu tabata spula na tera. Sigueindo pa e parti nort di e isla, e 
dos polisnan tabata stop y puntra direccion di un luga cu yama California. Nan no 
tabata na haltura cu California tabata un barco, nan ordo tabata simplemente pa 
yuda polisnan local. E localnan tabata hari con e polisnan tabata rondia un “luga” 
cu ningun hende a yega di tende di dje. Asina e faro aki a haya e nomber di 
California y tambe e duinnan popularmente a wordo yama Duinnan di Californa. 


Hopi di e articulonan cu a daña door di e awa di lama, a wordo “afgekeurd” y a ser 
bendi na un prijs barata na mercado y otronan. E tempo ey no tabatin e 
abundancia manera actualmente y e muchanan cu tabata bay scol, tabata asina 
contento cu nan bistirnan cu nan tabata yama “cosnan gesink”. Nan tabatin un 
sonrisa riba nan cara. 


E barco ta rondona di formacionnan grandi coral y un abundancia di piscanan 
tropical. Awo e unico obheto cu a keda ta un bloki di motor y un anker. 


Mescos cu e sitionan di Boca di Andicuri, Brug Natural, no ta consehabel pa 
sambuyadonan nobato trata di sambuya den e area aki pa motibo di coriente fuerte 
y lama bruto, aunke e ta recomenda pa solamente pa sambuyadonan cu experticio. 
Fotografonan cu sa sambuya den e area aki, ta bin cu potretnan di color di spons, 
mata y coralnan grandi. Tribon tin bes por wordo mira den e area, pero yacupeper 
y picuda ta mas frecuenta. Awo e unico obheto cu a keda di e barco ta un bloke di 
motor y un anker. 


Sambuyadonan nobato ta haya e 
beach di Arashi mas sigur y lama mas 
calma Den e area aki antes tabatin 
dos avion bou awa, un Lockheed 
Lonestar chikto cu a disintegra y un 
avion di dos motor, un Beechcraft, 
miho conoci como “Avion di Arashi”, ta 
sinta den un profundidad di 30 pia di 
awa. E avion a deteriora cu tempo. 
Coralnan y matanan ta crece rond di 
dje, haciendo asina un luga 
permanente di robekki hambra y otro 
piscanan masha colorido y tambe rond di e cockpit di e avion, unda congla ta tuma 
refugio durante dia. Aki tambe mester tene precaucion pa motibo cu si bo bay den 
hopi profundidad, bo por topa cu tribon di martiu bastante grandi. 

Cu un mirada riba horizonte di lama, e faro bieu aki ta traha di piedra y awo ta 
conoci como un sitio di paisahe mas popular di Aruba. Rond di e faro bo ta haya e 
cancha di golf yama Tierra del Sol. Fuera di tin beachnan di santo blanco unda bo 
por landa den awanan tropical of tuma un baño di solo. E area unda e faro ta situa 
ta conoci como Hudishibana, unda bo por surf riba e duinnan. Rond di e faro bo ta 
haya restaurantnan unda bo por refresca bo mes. Restaurant Italiano eymes na 
skina cu un terasa unda bo por gosa di un bahada di solo masha bunita. 


Na varios ocasion mi por a lesa cu e 
ruina aki ta di e tankero Californian, un 
Leyland Liner, di 447 pia cu tabata 
relaciona cu e disaster di e barco 
crusero RMS Titanic. Esaki por ta 
logico pa motibo cu den Naval Mericano 
tabatin cinco barco nombra na honor di 
e di 31 estado Mericano, esta 
California. Californian (riba e potret 
ilustra), tabata basta cerca di Titanic, 
cu tambe inicialmente a encontra nan 
mes cu ijs riba awa y mester a kita rapidamente pa uno y alabes para e barco 
mesora door cu nan tabata den un masa di ijs riba awa. Ora cu nan a ripara cu 
Titanic tabata biniendo den e masa di ijs aki, nan a avisa Titanic di tres ijs grandi cu 
tabata sali riba awa pero e operador na radio di Titanic no a contesta. Despues cu 
Titanic a dal e ijs y tabata den problema, ta ser bisa cu Caiifornian a ricibi, pero no 
a responde na e señal di S.O.S. di Titanic. Titanic ta dal riba un di ijsnan y ta sink, 
unda 1517 pasehero di un total di 2223 a perde nan bida, incluiendo algun 
miembro di tripulacion. E disaster teribel aki a wordo considera e tragedia maritimo 
di mas grandi durante un tempo pacifico comercial den historia moderno. Asina ta 
e tankero aki, Californian no mester wordo confundi cu e ruina di SS California, cu a 
naufraga y sink na Aruba. E tanker Californian mes a wordo torpedea dia 9 di 
November 1915, pa e submarino Aleman U-35, 61 miya for di Cabo Matapan, 
Grecia. 





Actualmente, e restaurant aki ta un di 
e miho restaurantnan Italiano na 
=== Aruba, sin duda. La Trattoria El Faro 
Blanco perfectamente situa riba un 
sero na Hudishibana. Mas ainda na e 
pia di Aruba su Faro di California. 


Un restaurant autentico Italiano cu 
hopi aña di experiencia, un reputacion 
di excelencia, bistanan increibel, 
servicio unico, rondona di naturalesa y 
historia cu e ta ofrece ta haci e 
restaurant mas popular entre e 





bishitantenan y localnan. 


Un bista for di e terasa y bar, e bahamento di solo y bistanan riba Aruba ta crea un 
variacion di color yena cu un energia asombroso pa celebracionnan, reunionnan 
familiar, matrimonio, cenanan romantico. Antes e tabata un cas tipico Arubano. 


Antes un di e maneranan cu bo por a subi na e compleho aki tabata via e trapi 
largo pazuid di unda e cas tabata. Awo tin caminda di asphalt cu ta pasa rond cu 
bo auto y yega trankilmente na e faro y e restaurant. Bo por te hasta sinta trankil 
den bo auto y gosa di un bista y panorama maraviyoso di nos beachnan y hotelnan 
specialmente cu bahada di solo. 


Mi no por termina e storia aki sin splica di unda e nomber Hudishibana a bini. E 
nomber aki ta un nomber Indjan di e tribu Arawak. Esaki tabata Tempo Pre- 
Columbia (1150-1500), tempo e Indjannan a biba rond di nos islanan. Asina nos 
conoce hopi nomber cu e Indjannan a laga atras. 


Hudishibana ta e nomber di un terasa, un tereno plat di kalki di mas o menos 23 
meter halto na e punto noordwest di nos isla. Riba e terasa aki ta parà e faro y un 
cancha di golf. Hudishi-bana - juri, hudi ta nifica biento y bana ta nifica hancho y 
liso. Esey kier meen cu Hudishibana ta un plateau, terasa, un tereno liso cu hopi 
biento. 

